Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 359/14/6606	Lučenec, 20.10.2014
EEČ : 2-47-156-2014

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako matka maloletej dcéry XXXXX, nar. 12.01.2011 hoci bola právoplatným rozsudkom Okresného súdu v Lučenci č.k. 5P 8/2012 zo dňa 27.01.2012 zaviazaná k plateniu výživného mesačne sumou vo výške 30 % zo životného minima t.j. 27,13 € vždy do 20-teho dňa toho ktorého mesiaca predom k rukám XXXXX, nar. XXXXX, ktorej bolo dieťa zverené do náhradnej osobnej starostlivosti, takto uloženú povinnosť riadne, pravidelne a v plnej výške neplnila vo Fiľakove a inde a za obdobie od 01.12.2013 doposiaľ XXXXX na výživnom dlhovala celkovú sumu 298,43 €

lebo zanikla trestnosť činu

Odôvodnenie:
	Proti obvinenej XXXXX bolo povereným príslušníkom PZ, OO PZ v Lučenci vedené trestné stíhanie  pre prečin zanedbania povinnej výživy podľa § 207 ods. 1 Tr. zák. na tom skutkovom základe, ktorý je uvedený vo výrokovej časti tohto uznesenia. 
	Po ukončení vyšetrovania poverený príslušník PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Trestného poriadku s poukazom na ustanovenie § 86 odsek 1 písm. a/ Trestného zákona. Po preskúmaní vyšetrovacieho spisu som zistila, že predmetný návrh je dôvodný.
	Obvinená vo svojej výpovedi uviedla, že si je vedomá toho, že má vyživovaciu povinnosť voči maloletej XXXXX, ktorá bola zverená do starostlivosti matke obvinenej XXXXX. Doznala, že sumu 27,13 € nezasielala od decembra 2013. Uviedla, že dňa 02.10.2014 jej poštou zaslala sumu 27,- € a dňa 07.10.2014 osobne do rúk poškodenej doplatila výživné vo výške 299,- €. Celkovo teda uhradila čiastku 326,- €, čím vyplatila výživné aj za mesiac november 2014. 
Svedkyňa - poškodená XXXXX vo svojom výsluchu dňa 08.10.2014 uviedla, že obvinená výživné neplatila od decembra 2013. Výpoveď obvinenej potvrdila v plnom rozsahu, pretože vypovedala, že dňa 07.10.2014 jej osobne do rúk odovzdala hotovosť 299,- € a poštou jej zaslala sumu 27,- €. Vyplatením týchto súm obvinená uhradila všetko dlžné výživné od decembra 2013 vrátane bežného výživného za mesiac november 2014. Dodala, že počas neplatenia výživného jej vnučka Kristína núdzou netrpela. 
Podľa § 86  odsek 1 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 
	Keďže obvinená XXXXX využila možnosť ustanovenia § 86 odsek 1 písmeno a/ Trestného zákona a v priebehu skráteného vyšetrovania dodatočne splnila svoju vyživovaciu povinnosť, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka